En marxa el Pla rector que posarà les bases de l'esport de Catarroja dels pròxims 10 anys
21 gen. 2022

L'Ajuntament de Catarroja posa en marxa la maquinària per a afrontar els grans reptes en el món de l'esport catarrogí durant els pròxims 10 anys. L'UTE adjudicatària de la redacció del Pla Rector, formada per Unofit SL i Arquimunsuri SLP ha iniciat aquesta setmana el treball de camp amb la visita a les instal·lacions esportives municipals.

“Estem enfront d'un projecte molt ambiciós que ha de posar les bases d'una cosa tan important per a la societat actual com és la gestió de les instal·lacions que permeten cuidar la salut i l'oci dels catarrogins i les catarrogines, dos punts clau que es transmeten a través de l'esport. Aquest Pla Rector a més serà una eina participativa ja que ha de ser la ciutadania i clubs esportius, els qui utilitzaran permanentment les instal·lacions, els qui aporten els seus punts de vista a l'empresa adjudicatària de redactar el Pla Rector”, explica Alejandro García, regidor d'Esports.

Així doncs, aquesta setmana ha començat l'auditoria amb la visita de l'empresa, de la mà de la vicealcaldessa Lorena Silvent i el regidor d'Esports, Alejandro García, de les instal·lacions esportives de Catarroja. S'obri així un procés de coneixement en el qual la ciutadania serà una peça molt important ja que serà enquestada mitjançant un procés participatiu per a conéixer de primera mà les seues impressions dels recintes municipals. A més, es posarà en funcionament una pàgina web per a informar sobre el desenvolupament d'aquest projecte i per a facilitar la participació ciutadana.

D'aquesta manera, el pla partirà d'un diagnòstic profund de les instal·lacions existents, analitzant des del seu manteniment i estat de conservació fins a les actuacions que han de dur-se a terme en les mateixes per a modernitzar-les i donar resposta a les necessitats actuals de la pràctica esportiva. Es buscarà dotar d'una uniformitat a tots els espais esportius a través de la implantació de tipologies constructives que millor puguen adaptar-se. Finalment, una novetat d'aquest pla és que inclou també la utilització de les zones verdes o altres espais municipals com els col·legis per al seu ús esportiu i de promoció de la salut.